**Lugupeetud Janar Taal**

**Transpordiamet, Valge tn 4**

**11413 Tallinn**

Kiri saadetud e-mailile: janar.taal@transpordiamet.ee

*Koopia:*

ivar.unt@transpordiamet.ee

Meie: 08.01.2024 nr T800-1/17

**TEADE**

**Valga hooldepiirkonna riigiteede korrashoid aastatel 2020-2025**

**Transpordiamet** (edaspidi **Tellija**) ja **AS TREV-2 Grupp** (edaspidi **Töövõtja**) sõlmisid **03.04.2020.a.** riigihanke „Valga hooldepiirkonna riigiteede korrashoid aastatel 2020-2025“ (viitenumber 217121) tulemusel lepingu Valga hooldepiirkonna riigiteede korrashoiuks aastatel 2020-2025 (edaspidi **Leping**).

Käesolevaga annab Töövõtja Tellijale teada, et tal on Lepingu täitmisega probleeme, sest esinevad tarneraskused tolmutõrje soola ehk CaCl (edaspidi **CaCl**) tarnimisel. Täpsemalt, Töövõtja lepinguline tarnija tarnib CaCl-i Hiina Rahvavabariigist ja tavapäraselt on CaCl-i transporditud meretranspordiga läbi Punase mere ja Suessi kanali. Punasel merel on aga eskaleerunud Iisraeli ja Araabia riikide vaheline konflikt, millest tulenevalt suurenesid detsembrikuu keskpaigas rünnakud kaubavedusid vedavale meretranspordile.

Teadupärast on Punane meri üks olulisemaid mereteid, mille kaudu liigub suur osa Aasiast Euroopa suunduvaid kaubalaevu. Paljud laevafirmad, sh Maersk ja Hapag-Lloyd, on teatanud, et nad ei vea enam kaupa Punase mere kaudu rünnakuohu tõttu. Eeltoodust tulenevalt on pikenenud meretranspordi teekond, sest Aasiast Euroopaase suunduv meretransport peab sihtkohta jõudmiseks sõitma ümber Aafrika mandri; see aga **tõstab märkimisväärselt nii transpordi aega kui ka maksumust**.

Töövõtjal on vaja CaCl-i 2024. aasta kevade alguses, kui tuleb hakata teedel tolmutõrjet tegema.

Eeltoodust tulenevalt on Töövõtja 2024. aasta hooajaks sunnitud otsima ka muid alternatiive CaCl-i saamiseks, et täita tähtaegselt oma Lepingulised kohustused Tellija ees. CaCl-i defitsiit turul (mis sai esimese lainena alguse juba aastal 2022 seoses Venemaale kehtestatud sanktsioonidega) on endaga taaskord kaasa toonud toote märkimisväärs hinnatõusu, millega Töövõtja ei saanud ja ei pidanudki saama pakkumuse koostamise ajal arvestada. Siinkohal märgime, et eelmise CaCl-i märkimisväärse hinnatõusu ajal kompenseeris Tellja enda lepingupartneritele kallinemist ligikaudu 50% ulatuses.

**Kokkuvõtvalt**: Töövõtja peab vajalikuks anda Tellijale aegsasti teada soovist Lepingu hinda muuta, sest Lepingu täitmise käigus on ilmnenud ettenägematud objektiivsed asjaolud, millega ei saanud ja ei pidanudki Töövõtja saama hankemenetluse ajal pakkumust esitades arvestada ja mida ei ole Töövõtjal ühelgi juhul võimalik omalt poolt mõjutada, kuid mis märkimisväärselt suurendavad Töövõtja rahalisi kulutusi seoses Lepingu täitmisega. Täpne rahaline mõju Lepingule ei ole käesoleva teate koostamise ajal veel teada.

Lugupidamisega ja tagasisidet ootama jäädes

/*allkirjastatud digitaalselt*/

Meelis Seppam

Teehooldetööde valdkonna juht